
Döntéshozatal az Európai Unió Közös kül- és biztonságpolitikáján belül

Kulcsszavak: minősített többség; egyhangúság; döntéshozatali reform; tagállami álláspontok
A dolgozat az Európai Unió (EU) Közös kül- és biztonságpolitikájának (KKBP) döntéshozatali mechanizmusait vizsgálja, különös tekintettel az egyhangúság és a minősített többség közötti különbségekre, a minősített többség kiterjesztésének a hatályos jogi keret adta lehetőségeire, a reform esetleges alternatíváira és az ezekhez kapcsolódó aktuális tagállami álláspontokra.
A kutatás megállapította, hogy a reform megvalósítása nem csupán politikai, hanem bizalmi kérdés is a tagállamok között. Az Unió egységesebb és hatékonyabb külpolitikai fellépése érdekében szükséges a döntéshozatali mechanizmusok modernizálása, amely hosszabb távon hozzájárulhat az EU globális szerepének megerősítéséhez.
A kutatás során részletesen feltérképeztem a tagállamok jelenlegi álláspontjait a döntéshozatal megreformálásával kapcsolatban, összehasonlítva ezeket a 2020-as adatokkal. Elemzésem rávilágított arra, hogy míg a nyugat-európai és skandináv országok jellemzően támogatják a reformot, a kelet- és dél-európai tagállamok óvatosságot tanúsítanak. Az orosz-ukrán háború azonban tendenciaszerűen növelte a reform támogatottságát, mivel rámutatott az EU gyors és egységes külpolitikai válaszadásának fontosságára.
Következtetésem, hogy bár az egyhangúságon alapuló döntéshozatal biztosítja minden tagállam érdekeinek védelmét, a jelenlegi globális kihívások megkövetelik a gyorsabb és rugalmasabb döntéshozatalt. A minősített többségi szavazás szélesebb körű alkalmazása a KKBP területén az EU cselekvőképességét jelentősen növelné, ugyanakkor a reform ellenes tagállamok aggályainak kezelése érdekében további garanciák kidolgozása elengedhetetlen.



